ສະພາ ຄວາມໝັ້ນຄົງ ສປຊ ປະຊຸມສຸກເສີນ ກ່ຽວກັບ ຄວາມຮຸນແຮງ ຢູ່ ອາເລັບໂປ
ກອງປະຊຸມ ສະພາຄວາມໝັ້ນຄົງ ໃນມື້ນີ້ ທີ່ຖືກຕ້ອງຕິໂດຍຣັດເຊຍ ມີຂຶ້ນຂະນະທີ່ທູດພິເສດ ສປຊ ທຳນາຍ ກ່ຽວກັບການສູ້ລົບ ທີ່ເພີ້ມທະວີຂຶ້ນ.
ສະພາຄວາມໝັ້ນຄົງອົງການສະຫະປະຊາຊາດມີກຳນົດທີ່ຈະເປີດກອງປະຊຸມສຸກເສີນໃນວັນພຸດມື້ນີ້ ກ່ຽວກັບການສູ້ລົບ ທີ່ເພີ້ມທະວີຂຶ້ນເມື່ອໄວໆມານີ້ ຢູ່ທີ່ເມືອງ Aleppo ໃນພາກເໜືອຂອງປະເທດຊີເຣຍ ອັງກິດແລະຝຣັ່ງ ຮຽກຮ້ອງໃຫ້ເປີດກອງປະຊຸມດັ່ງກ່າວຊຶ່ງເອກອັກຄະລັດຖະທູດຣັດເຊຍ ປະຈຳອົງການສະຫະປະຊາຊາດ ທ່ານ Vitaly Churkin ຕ້ອງຕິວ່າ ເປັນ “ການປຸກລະ ດົມເພື່ອໂຄສະນາຊວນເຊື່ອ” ກອງປະຊຸມນີ້ ມີຂຶ້ນຫຼັງຈາກໄດ້ມີການທຳນາຍ ທີ່ໜ້າຢ້ານກົວໃນວັນອັງຄານວານນີ້ໂດຍທູດພິເສດຂອງອົງການສະຫະປະຊາຊາດ ທ່ານ Steffan de Mistura ໃນຂະນະທີ່ການສູ້ລົບກັນທີ່ເມືອງ Aleppo ຍັງສືບຕໍ່ເພີ້ມທະວີຄວາມຮ້າຍແຮງຂຶ້ນແລະມີພົນລະເຮືອນຫາທາງຫລົບໜີຕື່ມຂຶ້ນ ທ່ານ de Mistura ໃຫ້ຄວາມເຫັນ ຕໍ່ສະພາຢູໂຣບວ່າ “ເປັນທີ່ຈະແຈ້ງ ຂ້າພະເຈົ້າບໍ່ສາ ມາດປະຕິເສດໄດ້ ນີ້ແມ່ນການເລັ່ງລັດການປະຕິບັດງານທາງທະຫານແລະຂ້າພະເຈົ້າ ບໍ່ສາມາດ ບອກພວກທ່ານໄດ້ວ່າ ພາກຕາເວັນອອກຂອງເມືອງ Aleppo ຈະຍັງເຫລືອ ຢູ່ອີກດົນປານໃດ ມີການເພີ້ມທະວີການເຄື່ອນໄຫວທາງ ດ້ານທະຫານຕື່ມຂຶ້ນ ” ກຸ່ມສິ້ງຊອມສິດທິມະນຸດໃນຊີເຣຍ ທີ່ມີຫ້ອງການຢູ່ອັງກິດ ລາຍງານວ່າ ເກືອບ 50 ພັນ ຄົນໄດ້ພາກັນຫລົບໜີຈາກກ້ຳຕາເວັນອອກຂອງເມືອງ Aleppo ແລ້ວ ການສູ້ລົບທີ່ເພີ້ມທະວີຂຶ້ນໄດ້ບັງຄັບໃຫ້ພົນລະເຮືອນຫລາຍໆຄົນຕ້ອງໄດ້ພາກັນຫລົບໜີໄປຈາກບ້ານເຮືອນຂອງພວກເຂົາເຈົ້າມືເປົ່າຊຶ່ງເປັນສະຖານະການ ທີ່ຫົວໜ້າມະນຸດສະທຳ ຂອງອົງການສະຫະປະຊາຊາດ ທ່ານ Stephen O’Brien ເອີ້ນວ່າ “ເປັນທີ່ໜ້າຕົກໃຈແລະຂົນຫົວລຸກ ” ພວກນັກເຄື່ອນໄຫວກ່າວວ່າ ການຍິງປືນໃຫຍ່ໂຈມຕີຮອບໃໝ່ໃນວັນພຸດມື້ນີ້ ໃສ່ພາກ ຕາເວັນອອກຂອງເມືອງ Aleppo ໄດ້ສັງຫານຢ່າງໜ້ອຍ 21 ຄົນ ຢູ່ໃນບໍລິເວນທີ່ຜູ້ຄົນ ຫລົບໜີຈາກເຂດອື່ນໆ ໄປອາໄສຢູ່ນັ້ນ ສ່ວນຢູ່ໃນເຂດຄວບຄຸມ ຂອງລັດຖະບານໃນເມືອງດັ່ງກ່າວນັ້ນ ອົງການຂ່າວ SANA ຂອງທາງການຊີເຣຍລາຍງານວ່າ ການຍິງປືນໃຫຍ່ໂຈມຕີໄດ້ສັງຫານ 8 ຄົນ